CELEX: 32018D0696
Language: sk
Date: 2018-05-04 00:00:00
Title: Vykonávacie rozhodnutie Komisie (EÚ) 2018/696 zo 4. mája 2018 o predĺžení platnosti opatrenia prijatého francúzskym ministerstvom životného prostredia, energetiky a mora zodpovedným za medzinárodné rokovania o zmene klímy, ktorým sa povoľuje sprístupňovanie na trhu a používanie biocídneho výrobku Phéro-Ball Pin v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2018) 2643]

8.5.2018   
            
            
               SK
            
            
               Úradný vestník Európskej únie
            
            
               L 117/21
            
         VYKONÁVACIE ROZHODNUTIE KOMISIE (EÚ) 2018/696
   zo 4. mája 2018
   o predĺžení platnosti opatrenia prijatého francúzskym ministerstvom životného prostredia, energetiky a mora zodpovedným za medzinárodné rokovania o zmene klímy, ktorým sa povoľuje sprístupňovanie na trhu a používanie biocídneho výrobku Phéro-Ball Pin v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2018) 2643]
      
   
   (Iba francúzske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
   keďže:
   
               (1)
            
            
               Dňa 28. apríla 2017 francúzske ministerstvo životného prostredia, energetiky a mora zodpovedné za medzinárodné rokovania o zmene klímy (ďalej len „príslušný orgán“) prijalo rozhodnutie v súlade s článkom 55 ods. 1 prvým pododsekom nariadenia (EÚ) č. 528/2012, ktorým sa do 24. októbra 2017 povoľuje sprístupňovanie na trhu a používanie biocídneho výrobku Phéro-Ball Pin na území Francúzska na kontrolu húseníc priadkovčeka sosnového (Thaumetopoea pityocampa) (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán bezodkladne informoval Komisiu a príslušné orgány ostatných členských štátov o uvedenom opatrení a o dôvodoch, ktoré k nemu viedli.
            
         
               (2)
            
            
               Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia a zdravia zvierat, keďže húsenice priadkovčeka sosnového môžu ľuďom a zvieratám spôsobiť vážne zdravotné problémy. Pŕhlivé chĺpky, ktoré z húseníc priadkovčeka sosnového vypadávajú, spôsobujú špecifický druh kontaktnej dermatitídy, ktorej symptómy môžu zahŕňať kožné, očné, dýchacie a alergické reakcie. Alergické reakcie môžu byť v niektorých prípadoch veľmi vážne a viesť k anafylaktickému šoku. Podľa príslušného orgánu sa odhaduje, že 67 % obcí vo Francúzsku je postihnutých pravidelným šírením húseníc priadkovčeka sosnového. Príslušný orgán takisto odhaduje, že dermatitída spôsobená húsenicami priadkovčeka sosnového každoročne zasiahne niekoľko stoviek ľudí.
            
         
               (3)
            
            
               Biocídny výrobok Phéro-Ball Pin obsahuje feromón (13Z)-13-hexadecén-11-ín-1-yl-acetát (číslo CAS 78617-58-0), ktorý je účinnou látkou na používanie v biocídnych výrobkoch typu 19 ako atraktant, ako sa vymedzuje v prílohe V k nariadeniu (EÚ) č. 528/2012. Keďže (13Z)-13-hexadecén-11-ín-1-yl-acetát je nová účinná látka, musí sa schváliť pred tým, ako sa biocídne výrobky, ktoré ju obsahujú, môžu povoliť na úrovni členských štátov alebo Únie. Žiadosť o schválenie tejto účinnej látky bola predložená v súlade s článkom 7 nariadenia (EÚ) č. 528/2012 a je v súčasnosti predmetom hodnotenia.
            
         
               (4)
            
            
               Komisia dostala 26. decembra 2017 od francúzskych orgánov odôvodnenú žiadosť o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť vychádzala z obáv, že húsenice priadkovčeka sosnového môžu ohrozovať zdravie ľudí a zvierat. V žiadosti bola zohľadnená miera tohto vplyvu (vedúceho niekedy k vážnym následkom), ako aj odhadovaná veľkosť príslušnej populácie. Alternatívy na kontrolu húseníc priadkovčeka sosnového dostupné vo Francúzsku (mechanické prostriedky kontroly, najmä manuálne ničenie hniezd alebo mechanický odchyt, chemické prostriedky kontroly a biologické prostriedky kontroly, konkrétne inštalácia veľkého množstva hniezdnych boxov) nie sú podľa francúzskych orgánov dostatočne účinné na boj proti veľmi veľkým populáciám húseníc priadkovčeka sosnového vo Francúzsku. Okrem toho žiadna z týchto alternatív nie je vhodná na ošetrovanie takých plôch, ako sú mestské parky alebo lesy a zalesnené plochy, ktoré spravujú regionálne a miestne orgány. Francúzske orgány preto zastávajú názor, že biocídny výrobok Phéro-Ball Pin je naďalej potrebný na kontrolu húseníc priadkovčeka sosnového a na boj proti nebezpečenstvu, ktoré tieto húsenice predstavujú pre zdravie ľudí a zvierat.
            
         
               (5)
            
            
               Keďže neexistencia primeranej kontroly húseníc priadkovčeka sosnového by mohla ohroziť zdravie ľudí aj zdravie zvierat a toto riziko nemožno zvládnuť pomocou iných prostriedkov než použitím biocídnej kontroly, je vhodné francúzskym orgánom za určitých podmienok povoliť predĺženie platnosti opatrenia na obdobie nepresahujúce 550 dní, a to počnúc dňom nasledujúcim po uplynutí počiatočného obdobia trvajúceho 180 dní povolených v rozhodnutí, ktoré Francúzsko prijalo 28. apríla 2017.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Francúzsko môže predĺžiť najneskôr do 28. apríla 2019 platnosť opatrenia, ktorým sa povoľuje sprístupňovanie na trhu a používanie biocídneho výrobku Phéro-Ball Pin na kontrolu húseníc priadkovčeka sosnového, ak zabezpečí, že výrobok budú používať len certifikované subjekty a že na jeho použitie bude dohliadať príslušný orgán.
   Článok 2
   Toto rozhodnutie je určené Francúzskej republike.
   
      V Bruseli 4. mája 2018
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.